**Χαλάνδρι 18-11-2024**

 **Αρ. πρωτ.: 40**

**ΘΕΜΑ:** ΔΙΑΜΑΡΤΥΡΙΑ ΓΙΑ ΑΠΟΦΑΣΗ ΑΝΑΚΛΗΣΗΣ

Παραθέτουμε αυτούσιες δύο επιστολές εργαζομένων που απεστάλησαν στο σύλλογο.

**Σήμερα ενημερωθήκαμε ότι ο Δήμος έδωσε αμοιβή στον δικηγόρο του Δήμου ώστε να προβεί σε αίτημα ανάκλησης της δικαστικής απόφασης ασφαλιστικών μέτρων 1619/2022, με την οποία διασφαλίστηκε η παραμονή μας στην εργασία μας.**

Αυτή η ενέργεια είναι πρωτοφανής στα χρονικά του Δήμου και προκαλεί έντονη απογοήτευση, ειδικά όταν προέρχεται από μια δημοτική αρχή που υποτίθεται ότι υπερασπίζεται τα δικαιώματα των εργαζομένων.

Αξιοσημείωτο είναι ότι το αίτημα αυτό δεν κατατέθηκε επειδή, όπως ισχυρίζεται ο Δήμος, "μεταβλήθηκαν οι συνθήκες". Η αλήθεια είναι ότι η μόνη "μεταβολή" είναι η διεκδίκηση από εμάς της ίσης μεταχείρισης και των δικαιωμάτων μας, όπως ανέφερε ρητά η απόφαση 1619/2022. Αυτές οι διεκδικήσεις ενόχλησαν τη δημοτική αρχή, καθώς φαίνεται πως προτιμά εργαζομένους που να λειτουργούν σαν υπάκουοι υπάλληλοι χωρίς να απαιτούν τα δικαιώματά τους, αντί για ίσους επαγγελματίες με αξιοπρέπεια.

**Είναι ιδιαίτερα ανησυχητικό το γεγονός ότι στην ομάδα μας υπάρχουν δύο άτομα ΑμεΑ, εκ των οποίων ο ένας δίνει μάχη με τον καρκίνο και βρίσκεται σε θεραπείες. Επιπλέον, μία συνάδελφός μας είναι μητέρα τριών ανήλικων παιδιών, εκ των οποίων τα δύο δεν έχουν συμπληρώσει ούτε το ένα έτος ζωής, ενώ βρίσκεται σε άδεια λοχείας. Παρά αυτές τις συνθήκες, η δημοτική αρχή επιμένει να μας κυνηγά με πρωτοφανή εκδικητικότητα.**

Πιο ανησυχητικό είναι το γεγονός ότι είμαστε οι μόνοι εργαζόμενοι με ασφαλιστικά μέτρα στους οποίους έχει γίνει αίτημα ανάκλησης. Κανένας άλλος δεν έχει δεχτεί τέτοια μεταχείριση. Αυτή η στοχευμένη προσπάθεια μας αποδεικνύει πως το ζήτημα δεν είναι οικονομικό ή διοικητικό, αλλά τιμωρητικό, επειδή σταθήκαμε υπέρ των δικαιωμάτων μας.

**Την ίδια στιγμή, ο Δήμος μας έχει ήδη βιώσει τραγικά περιστατικά, όπως ο θάνατος ενός πολίτη σε αγώνα τρεξίματος πριν από έναν μήνα. Αντί να ενισχύσει την παρουσία των νοσηλευτών και την υγειονομική φροντίδα στα αθλητικά κέντρα, διώχνει τους εργαζόμενους που φροντίζουν για την υγεία των επισκεπτών. Η αδιαφορία για την ασφάλεια των δημοτών είναι κάτι περισσότερο από προφανής, με καθημερινά περιστατικά που απαιτούν ιατρική φροντίδα να αγνοούνται.**

Επιπλέον, το γεγονός ότι ο Δήμος κατέθεσε την αίτηση ανάκλησης μαζί με αίτημα προσωρινής διαταγής, δείχνει την εκδικητική διάθεση της δημοτικής αρχής. Δεν αρκείται στο να μας κυνηγήσει δικαστικά, αλλά θέλει να το κάνει και με συνοπτικές διαδικασίες, ώστε να μας διώξει άμεσα από την εργασία μας.

**Την ίδια στιγμή, συγγενικό πρόσωπο του Δημάρχου εργάζεται ως φύλακας στα αθλητικά κέντρα, με ευνοϊκές συνθήκες που περιλαμβάνουν 6ωρο ωράριο και μηδενικές βάρδιες, παρά το γεγονός ότι προσελήφθη μέσω του ΟΑΕΔ ως εργάτης καθαριότητας. Αντίθετα, εμείς, που προσφέρουμε τις υπηρεσίες μας εδώ και 5 χρόνια, κυνηγούμαστε, παρά το γεγονός ότι κοστίζουμε στο Δήμο λιγότερα χρήματα.  Αυτό δείχνει ότι η επίκληση του "οικονομικού κόστους" είναι μια απλή πρόφαση.**

Είναι απογοητευτικό να βλέπουμε δημοτικούς άρχοντες που παρουσιάζονται ως αριστεροί και προοδευτικοί να συμπεριφέρονται με τρόπο που θα ζήλευαν ακόμη και οι πιο αντιεργασιακές κυβερνήσεις. Που είναι ο Αντιδήμαρχος Αθλητισμού; Θεωρεί ότι είναι ασφαλές να φύγει εξιδεικευμένο προσωπικό από σημαντικές θέσεις;

**Αναρωτιόμαστε αν οι αντιδήμαρχοι και οι λοιποί υπεύθυνοι ακολουθούν τυφλά τη γραμμή της δημοτικής αρχής χωρίς να αναλογιστούν τις ηθικές συνέπειες.**

Αυτός ο Δήμος, ο οποίος υπερηφανεύεται για τη συμπαράσταση στους αδύναμους, έχει τη σημαία της Παλαιστίνης υψωμένη έξω από το δημαρχείο του, αλλά ταυτόχρονα απολύει υπαλλήλους που εκτελούν τα καθήκοντά τους σωστά και χωρίς προβλήματα. Εργαζόμενοι, όπως εμείς, που για χρόνια προσφέραμε τις υπηρεσίες μας με αφοσίωση και επαγγελματισμό, τώρα διώκονται επειδή διεκδικήσαμε ό,τι μας ανήκει: ίσα δικαιώματα και αξιοπρέπεια.

Μάλλον εργαζόμενοι και δημότες είναι απλά νούμερα και ψήφοι και όχι ανθρώπινες ζωές για την συγκεκριμένη Δημοτική Αρχή.

Μόνος οδηγός μας είναι η ΑΛΗΘΕΙΑ και το ΔΙΚΙΟ. Και στο τέλος το ΦΩΣ θα επικρατήσει ενάντια στο σκοτάδι.

**Σεβασμός, δικαιοσύνη, ίση μεταχείριση, ηθική, αξιοπρέπεια. Αυτές είναι οι αξίες που δεν διαπραγματευόμαστε, ακόμη κι αν η δημοτική αρχή έχει επιλέξει να τις ξεχάσει.**

**Οι εργαζόμενοι :**

**Α. Γ.**

**Δ. Α.**

**Μ. Π.**

**Μ. Β.**

**Π. Σ.**

Αξιότιμοι κυρίες/κυρίοι,

Με την παρούσα επιστολή, καταγγέλλουμε την κατάφωρη παραβίαση θεμελιωδών δικαιωμάτων δύο εργαζομένων ΑμεΑ εκ μέρους του Δημάρχου Χαλανδρίου. Οι συγκεκριμένοι εργαζόμενοι, παρά τη βαριά αναπηρία τους, έχουν επιδείξει εξαιρετική απόδοση και συνέπεια στα καθήκοντά τους. Παρά ταύτα, η δημοτική αρχή προχώρησε στην κατάθεση αιτήματος ανάκλησης της απόφασης 1619/2022 Πρωτοδικείου Αθηνών, ασφαλιστικών μέτρων που διασφαλίζει την εργασία τους, συνοδευόμενο μάλιστα από αίτημα προσωρινής διαταγής για την άμεση απομάκρυνσή τους.

Σημειωτέον δε ,ότι είμαστε οι μόνοι εργαζόμενοι στους οποίους έχει γίνει αίτηση ανάκλησης.

Οι ενέργειες αυτές παραβιάζουν σωρεία νομοθετημάτων που προστατεύουν τα δικαιώματα των ΑμεΑ, μεταξύ των οποίων:

1. **Το Σύνταγμα της Ελλάδας (άρθρο 21 παρ. 6)**, που ορίζει την υποχρέωση της Πολιτείας να μεριμνά για την κοινωνική προστασία των Ατόμων με Αναπηρία.
2. **Ο Ν.4488/2017**, που ενσωματώνει τη Σύμβαση του ΟΗΕ για τα Δικαιώματα των Ατόμων με Αναπηρία και υποχρεώνει τις δημόσιες αρχές να διασφαλίζουν την πρόσβαση στην εργασία χωρίς διακρίσεις.
3. **Ο Ν.2643/1998**, που προστατεύει τους εργαζόμενους ΑμεΑ και διασφαλίζει την εργασία τους, ιδιαίτερα σε θέσεις του δημόσιου τομέα.
4. **Η Ευρωπαϊκή Οδηγία 2000/78/ΕΚ**, που θεσπίζει το γενικό πλαίσιο για την ίση μεταχείριση στην απασχόληση και την εργασία.

Οι εργαζόμενοι ΑμεΑ που διώκονται βρίσκονται κοντά στη συνταξιοδότηση, γεγονός που καθιστά ακόμη πιο επαχθή την πιθανή απομάκρυνσή τους, καθώς θα τους οδηγήσει στην ανεργία χωρίς τη δυνατότητα αξιοπρεπούς επανένταξης. Αυτή η ενέργεια έρχεται σε πλήρη αντίθεση με το πνεύμα της κοινωνικής ευαισθησίας και της προστασίας των ευάλωτων ομάδων, την οποία η τοπική αυτοδιοίκηση οφείλει να προάγει.

Καλούμε την ΕΣΑμεΑ να παρέμβει άμεσα και δυναμικά για να σταματήσει αυτή η αυθαίρετη και εξοντωτική ενέργεια της δημοτικής αρχής Χαλανδρίου. Η κοινωνία μας δεν μπορεί να ανεχθεί τέτοιες πρακτικές, που στοχοποιούν άτομα με αναπηρία, υπονομεύουν την αξιοπρέπειά τους και παραβιάζουν τα κατοχυρωμένα δικαιώματά τους.

Υποσημείωση:Σας γνωστοποιώ ότι εγώ ο Μ. Β. έχω αναπηρία 67% ανοσοκατεσταλμένος λόγω καρκίνου του μυελού των οστών και δουλεύω στον Δήμο Χαλανδρίου από το 2018 έως και σήμερα με απόφαση δικαστηρίου ως φύλακας αθλητικών εγκαταστάσεων του Δήμου,χωρίς την χρήση ποτέ αναρρωτικής άδειας με συνέπεια στην εργασία μου .

 Επίσης στην οικογένειά μου και η σύζυγός μου έχει καρκίνο τελικού σταδίου ανοσοκατεσταλμένη με ποσοστό αναπηρίας 80%.

Με εκτίμηση,

Μ. Β.

Α. Γ.

ΤΗΝ ΠΑΡΟΥΣΑ ΕΠΙΣΤΟΛΗ ΤΗΝ ΕΧΩ ΣΤΕΙΛΕΙ ΚΑΙ ΣΤΗΝ ΕΣΑμεΑ

 Για το Δ.Σ.

|  |  |  |
| --- | --- | --- |
| Η πρόεδρος  |  | Ο γραμματέας  |
| Ελένη Κούκα | Ιωάννης Φωτόπουλος |